ΣΗΜΕΙΩΣΕΙΣ 7ου Μαθήματος

ΔΟΜΗΜΕΝΗ ΔΡΑΣΤΗΡΙΟΤΗΤΑ ΑΦΗΓΗΣΗΣ

Αφήγηση ορίζεται κάθε μορφή λόγου που διατάσσει τις ανθρώπινες εμπειρίες και δράσεις με τρόπο ώστε να διαφαίνεται η χρονική τους εξέλιξη και η αιτιοκρατική τους σχέση (Ματσαγγούρας, 2007, Knapp & Watkings, 2005).

Η αφήγηση μας βοηθά να εκ-φράζουμε την εμπειρία μας, αλλά και να αντιλαμβανόμαστε τις αξίες της κοινωνίας που ζούμε και να αναπτύσσουμε ενσυναίσθηση και αυτοαντίληψη.

Αφηγηματικά κείμενα: παραμύθια, μύθοι, λογοτεχνικά έργα, εινονοβιβλία, έπη, ποίηση, θέατρο, κουκλοθέατρο, Καραγκιόζης, όπερα, μπαλέτο, κινηματογράφος κ.ά.

Τα συστατικά μέρη της αφήγησης (Labov & Walesky, 1972) είναι:

> χωροχρονικό πλαίσιο (πού, πότε, κοινωνικοπολιτισμικό – ιστορικό πλαίσιο)

 > ήρωες (πρόσωπα)

> πρόβλημα (γύρω του περιστρέφεται η ιστορία)

> δράση (περιπέτεια)

> λύση

> αξιολόγηση (η «οπτική» του αφηγητή και πώς αυτή «χρωματίζει την ιστορία)

Η ικανότητα να παράγεις (προφορικά ή γραπτά) έναν συνεκτικό και δομημένο αφηγηματικό κειμενικό τύπο προϋποθέτει την ικανότητα οργάνωσης και ελέγχου του

περιεχομένου, σύνθεσης των προτάσεων και των μεταξύ τους συνδέσεων, και ειδικό ή ακριβές λεξιλόγιο. Προϋποθέτει την ικανότητα να χρησιμοποιείς τη γλώσσα με τρόπο τέτοιο, ώστε να υποστηρίζεται και λεκτικά και συντακτικά η χρονική και η αιτιολογική σύνδεση των νοημάτων και των επιμέρους δράσεων. Συμπερασματικά, απαιτείται η χρήση εκτενούς, επεξεργασμένου, αποπλαισιωμένου λόγου (ενδ. Cassell, 2004).

Αποπλαισιωμένος ορίζεται ο λόγος που αναφέρεται σε πρόσωπα, γεγονότα, καταστάσεις ή εμπειρίες, τα οποία δεν αποτελούν μέρος του άμεσου συγκείμενου και δεν υποστηρίζονται από αυτό.

Κατ’ αντιπαράθεση με τον προφορικό (αλλιώς: άμεσο) λόγο, ο αποπλαισιωμένος λόγος απαιτεί για την πραγμάτωσή του και την επιτυχή έκβαση των περιστάσεων επικοινωνίας που εξυπηρετεί ειδικές χρήσεις της γλώσσας, όπως ειδικό και ακριβές λεξιλόγιο και σύνθετες συντακτικές δομές (π.χ. υποτακτική σύνδεση, παθητική φωνή, επιθετικούς

προσδιορισμούς, εκτενή χρήση επιρρημάτων και συνδέσμων). Η χρήση αυτής της μορφής λόγου σηματοδοτεί τη μετάβαση στο γραμματισμό (Wells, 1981).

Παιδαγωγικές πρακτικές

Δύο τύποι αλληλεπίδρασης

1.«αδύναμη» αλληλεπίδραση ( ο αφηγητής/αναγνώστης είναι κυρίαρχος, δεν

ενθαρρύνονται οι διακοπές. Οι εξηγήσεις δίνονται στην αρχή ή στο τέλος)

2.«ισχυρή» αλληλεπίδραση (οι ρόλοι του αφηγητή/αναγνώστη και ακροατή

εναλλάσσονται, ενθαρρύνονται οι ερωτήσεις και η συζήτηση)

**Δομημένη Δραστηριότητα Ανάγνωσης Αφηγηματικού κειμένου (βιβλίου ή άλλου) με τα παιδιά στην τάξη**

• Παρουσίαση του βιβλίου – Συζήτηση για το θέμα του και ανίχνευση των προηγούμενων γνώσεων μας γι’ αυτό

• Ανάγνωση (επιλέγω ανάλογα: αδύναμη ή ισχυρή αλληλεπίδραση)

• Συζήτηση: α. Κατανόηση του περιεχομένου – β. Εμβάθυνση στο περιεχόμενο (α. ερωτήσεις κατανόησης «θυμάμαι» - β. ερωτήσεις υψηλής γνωστικής απαίτησης «συμπεραίνω», «αξιολογώ, κρίνω» κτλ.)\*

• Δραστηριότητες επέκτασης: εικαστικά, αναδιήγηση, νέα αφήγηση, θεατρικό δρώμενο

• Ανάρτηση του βιβλίου στη γωνιά της βιβλιοθήκης στην τάξη

• Καταγραφή στο ημερολόγιο της τάξης

\*Ερωτήσεις

Ερωτήσεις κατανόησης: «Εύκολες» ερωτήσεις που αφορούν τις πληροφορίες (πρόσωπα, γεγονότα) που αναφέρονται στο κείμενο

• Ερωτήσεις υψηλής γνωστικής απαίτησης: Ερωτήσεις που η απάντηση δε βρίσκεται μέσα στο κείμενο και το παιδί πρέπει να αναλύσει, να εξηγήσει, να αιτιολογήσει ή να ερμηνεύσει και να κρίνει με χρήση πολιτισμικών εργαλείων μια κατάσταση. Αυτού του

είδους οι ερωτήσεις απαιτούν χρήση εκτενούς λόγου και προωθούν την αφαιρετική, δημιουργική και κριτική σκέψη.

Για περισσότερα θυμήσου την ταξινόμηση του Bloom (1956) και μελέτησε το

εξαιρετικά ενδιαφέρον και πολύτιμο σε χρησιμότητα βιβλίο: Μπιρμπίλη, Μ. (2008).

*Προς μία παιδαγωγική του διαλόγου: Η σημασία και ο ρόλος των ερωτήσεων στην*

*προσχολική εκπαίδευση*. Αθήνα: Gutenberg

Παρόμοια οργανώνεται κάθε δομημένη δραστηριότητα αφήγησης με άλλον τύπο κειμένου, π.χ. προφορική αφήγηση, ταινία, κουκλοθέατρο κτλ.